02.04.2025

**Majandus- ja infotehnoloogiaministri 26. juuni 2024. a määruse nr 20 „Teadus- ja arendustegevuse toetuse andmise ja kasutamise tingimused ja kord“ muutmise määruse eelnõu seletuskiri**

**1. Sissejuhatus**

Määrus kehtestatakse riigieelarve seaduse § 531 lõike 1 alusel.

Määruse muudatustega:

* eemaldatakse põhitäitja ja vastutava täitja rollid;
* eemaldatakse abikõlblike kulude osakaalu nõue, olukorras, kui parter ei ole Eestis positiivselt evalveeritud TA-asutus;
* pannakse taotlejale ja partnerile kohutus kinnitada määruses toodud nõuetele vastavust.

Ülejäänud määruse muudatustega tehakse tehnilised parandused.

Määruse ja seletuskirja on koostanud Majandus- ja Kommunikatsiooniministeeriumi strateegiaosakonna välisvahendite õiguse nõunik Cyrsten Rohumaa (e-post: cyrsten.rohumaa@mkm.ee, telefon 631 3609), teadmusjuhtimise valdkonna juht Külliki Tafel-‑Viia (e-post: kylliki.tafel-viia@mkm.ee, telefon 625 6478) ja analüütik Karel Lember (e-post: karel.lember@mkm.ee, telefon 625 6402). Määruse juriidilise ekspertiisi tegi Majandus- ja Kommunikatsiooniministeeriumi õigusosakonna õigusnõunik Gerly Lootus (e‑post: gerly.lootus@mkm.ee, telefon 639 7652).

**2. Määruse muudatuste sisu ja võrdlev analüüs**

Paragrahvi 1 lõike 1 muudatustega eemaldatakse konkreetsed valdkonnad, kuna ministeeriumi vastutusvaldkonnad on pidevas muutumises.

Paragrahvi 1 lõigete 2 ja 3 muudatustega muudetakse kättetoimetamise viisi, kuna ETIS-s ei ole võimalik lõikes 3 nimetatud dokumente kätte toimetada.

Paragrahvi 2 punkti 3 muudatustega muudetakse, et partneriks võib olla mistahes avalik- või eraõiguslik juriidiline isik, laiendamaks potentsiaalsete partnerite ringi.

Paragrahvi 2 punktid 4 ja 7 tunnistatakse kehtetuks, kuna määruse tähenduses ei eristata täitjaid. Muudatus on vajalik lihtsustamaks regulatsiooni.

Paragrahvi 3 muudatustega täpsustatakse, et taotluseid rahuldatakse komisjoni ettepanekul. Muudatus on vajalik, kuna ETAG täidab taotluste menetlemisel üksnes administratiiv-tehnilist rolli.

Paragrahvi 6 muudatustega eemaldatakse konkreetsed valdkonnad. Muudatuse vajalikkus on selgitatud paragrahvi 1 muudatuste juures.

Paragrahvi 8 muudatustega muudetakse abikõlblike osakaalu nõue kehtetuks olukorras, kui partner ei ole Eestis positiivselt evalveeritud TA-asutus. Muudatus on vajalik, kuna määrusega laiendatakse partnerite ringi, siis ei ole osakaalu jaotus enam asjakohane.

Paragrahvi 9 lõikes 1 muudetakse taotleja rolli. Muudatus on vajalik potentsiaalsete taotlejate ringi laiendamiseks.

Paragrahvi 10 lõikes 2 muudatustega tehakse tehnilised muudatused. Täpsustatakse, et taotlusvorm avaldatakse ETISes

Paragrahvi 10 lõike 3 punkti 5 muudatustega täpsustatakse projektiga seotud isikute andmete esitamise kohustus. Muudatus on vajalik, kuna muudatuse järgselt enam ei eristata määruse tähenduses vastutavat täitjat ega põhitäitjat.

Paragrahvi 10 lõike 3 punkti 8 muudatustega muudetakse vastavusnõude tingimusi. Muudatus on vajalik, kuna ETAG-il ei ole võimalik kontrollida kõiki vastavusnõudeid. Selle muudatusega välistatakse, et kontrolli teostamise suutmatusega ei vasta taotleja ja/või partner tegelikult nõuetele.

Paragrahvi 12 muudatustega muudetakse, et taotleja ei tohi alustada projekti tegevusi ega võtta nende elluviimiseks kohustusi enne taotluse rahuldamist. Muudatus on vajalik, et säästa taotlejat tegevustest ja kulutustest, mida ta poleks teinud ega võtnud olukorras, kus taotlust ei oleks rahuldatud.

Paragrahvi 19 muudatusega tunnistatakse paragrahv kehtetuks, kuna täitjaid ei eristata.

Käesoleva määruse muutmise määruse hetkel taotlusi vastu ei võeta ning kõigi esitatud taotluste suhtes on otsused tehtud määruse senikehtinud redaktsiooni alusel.

**3. Määruse vastavus Euroopa Liidu õigusele**

Määrus on kooskõlas Euroopa Liidu õigusega.

**4. Määruse muudatuste mõjud**

Muudatuste suurim mõju seisneb selles, et kui käesoleval hetkel kehtiva määruse kohaselt saab taotlejaks olla üksnes Eestis positiivselt evalveeritud TA-asutus, siis määruse muudatustega saab taotlejaks olla mistahes avalik- või eraõiguslik juriidiline isik, kelle töötaja osaleb projektis. Selle muudatusega suureneb potentsiaalsete taotlejate ring, kuna taotlejateks ei ole enam vaid ülikoolid ja teadusasutused.

Muudatustega väheneb ka ETAGi halduskoormus, kuna ETAG ei pea enam kontrollima taotleja või partneri vastavusnõudeid.

**5. Määruse rakendamisega seotud tegevused, vajalikud kulutused ja määruse rakendamise eeldatavad tulud**

Määruste muudatuste rakendamisega ei kaasne otseseid kulusid riigieelarvele.

**6. Määruse jõustumine**

Määrus jõustub üldises korras.

**7. Määruse kooskõlastamine**

Määrus esitati eelnõude infosüsteemi (EIS) kaudu kooskõlastamiseks Haridus- ja Teadusministeeriumile ning Rahandusministeeriumile ning arvamuse avaldamiseks Eesti Teadusagentuurile.